作者:仇遠
標題:摸魚兒
內容:愛青山、去紅塵遠，清清誰似巢許。白雲窗冷燈花小，夜靜對床聽雨。愁不語。念錦屋瑤箏，卻伴閒雲住。蓮心尚苦。謾自折蘭苕，答書蕉葉，都是斷腸句。鷗沙外，還笑失群鴛鴦。淒涼煙水深處。碧箋空寄江南弄，鴉墨亂無行數。梅半樹。悵未識、佳人日暮情誰與。何時輦路。共系柳遊韉，印苔金屐，湖曲步春去。